নীল দর্পণ নাটক বইয়ের প্রচ্ছদ
**নীল দর্পণ** হল দীনবন্ধু মিত্র কর্তৃক ১৮৬০ খ্রি. রচিত একটি বাংলা সামাজিক নাটক। এই নাটকের পটভূমি নীল চাষের জন্য সাধারণ কৃষকদের উপর ইংরেজ শাসকদের অত্যাচার ও নিপীড়ন।

ইতিহাস
------

স্বাদেশিকতা, নীল বিদ্রোহ ও সমসাময়িক বাংলার সমাজব্যবস্থার সঙ্গে এই নাটকের যোগাযোগ অত্যন্ত গভীর। এই নাটকটি তিনি রচনা করেছিলেন নীলকর-বিষধর-দংশন-কাতর-প্রজানিকর-ক্ষেমঙ্করেণ-কেনচিৎ-পথিক ছদ্মনামে। যদিও এই নাটকই তাকে খ্যাতি ও সম্মানের চূড়ান্ত শীর্ষে উন্নীত করে। অসিতকুমার বন্দ্যোপাধ্যায়ের ভাষায়, নীলদর্পণ নাটক প্রকাশিত হলে এবং এর ইংরেজি অনুবাদ প্রচারিত হলে একদিনেই এ নাটক বাঙালিমহলে যতটা প্রশংসিত হয়েছিল, শ্বেতাঙ্গমহলে ঠিক ততটাই ঘৃণিত হয়েছিল। এই নাটক অবলম্বন করে বাঙালির স্বদেশপ্রেম ও জাতীয়তাবাদের সূচনা, এই নাটক সম্বন্ধে শিক্ষিত মধ্যবিত্ত সম্প্রদায় ও রায়তদের মধ্যে মৈত্রীবন্ধন স্থাপিত হয়, এর মধ্যে দিয়েই শ্বেতাঙ্গ নীলকরদের বর্বর চরিত্র উদ্ঘাটিত হয়।" মনে করা হয়ে থাকে, নীলদর্পণ নাটকের ইংরেজি অনুবাদ করেন মাইকেল মধুসূদন দত্ত। তবে আধুনিক গবেষকগণ এই বিষয়ে একমত নন। এই অনুবাদ *Nil Durpan, or The Indigo Planting Mirror* নামে প্রকাশ করেছিলেন রেভারেন্ড জেমস লঙ। এই অনুবাদ প্রকাশিত হবার সঙ্গে সঙ্গে দেশে উত্তেজনার সৃষ্টি হয় এবং জেমস লঙের জরিমানা ও কারাদণ্ড হয়। জরিমানার টাকা আদালতেই দিয়ে দেন কালীপ্রসন্ন সিংহ। প্রসঙ্গত উল্লেখ্য, এটিই প্রথম বাংলা নাটক যা ইংরেজিতে অনূদিত হয়। নীলদর্পণ নাটকের মূল উপজীব্য বিষয় হল বাঙালি কৃষক ও ভদ্রলোক শ্রেণীর প্রতি নীলকর সাহেবদের অকথ্য অত্যাচারের কাহিনী। কীভাবে সম্পন্ন কৃষক গোলকচন্দ্রের পরিবার নীলকর অত্যাচারে ধ্বংস হয়ে গেল এবং সাধুচরণের কন্যা ক্ষেত্রমণির মৃত্যু হল, তার এক মর্মস্পর্শী চিত্র অঙ্কিত হয়েছে এই নাটকে। তোরাপ চরিত্রটি এই নাটকের অত্যন্ত শক্তিশালী এক চরিত্র; বাংলা সাহিত্যে এর তুলনা খুব কমই আছে। এই নাটকের অন্যতম বৈশিষ্ট্য আঞ্চলিক ভাষার সাবলীল প্রয়োগ। কর্মসূত্রে পূর্ব ও পশ্চিমবঙ্গের বিভিন্ন অঞ্চলের আঞ্চলিক ভাষায় যে দক্ষতা দীনবন্ধু আয়ত্ত করেছিলেন, তারই এক ঝলক দেখা মেলে এই নাটকের জীবন্ত চরিত্রচিত্রণে।

পরবর্তী ইতিহাস
--------------

**নীলদর্পণ** নাটকের ইংরেজি অনুবাদ ইংল্যান্ডের পার্লামেন্টে প্রেরিত হয়। স্বদেশে ও বিদেশে নীলকরদের বিরুদ্ধে আন্দোলন শুরু হয়। ফলে সরকার **ইন্ডিগো কমিশন** বা নীল কমিশন বসাতে বাধ্য হন। আইন করে নীলকরদের বর্বরতা বন্ধের ব্যবস্থা করা হয়। বঙ্কিমচন্দ্র চট্টোপাধ্যায় পরবর্তীকালে এই নাটকের সঙ্গে হ্যারিয়েট স্টো-এর বিখ্যাত আঙ্কল টমস্‌ কেবিন গ্রন্থের তুলনা করেছিলেন। তা থেকেই বোঝা যায়, সেই সময়কার বাংলা সাহিত্য ও বাঙালির সমাজজীবনে এই নাটক কি গভীর প্রভাব বিস্তার করতে সক্ষম হয়েছিল। সমাজের তৃণমূল স্তরের মানুষজনের জীবনকথা এমনই স্বার্থক ও গভীরভাবে নীলদর্পণ নাটকে প্রতিফলিত হয়েছে যে অনেকেই এই নাটককে বাংলার প্রথম গণ-নাটক হিসাবে স্বীকার করে নিয়েছিলেন। আবার বিদেশি শক্তির বিরুদ্ধে রুখে দাঁড়ানোর কথা বলে এই নাটকই প্রথম জাতির জীবনে জাতীয়তাবোধের সঞ্চার ঘটিয়েছিল। যদিও সামগ্রিকভাবে এই নাটকের কিছু আঙ্গিকগত ত্রুটিও সমালোচকদের দৃষ্টি এড়ায়নি। যেমন এই নাটকে চরিত্রে অন্তর্দ্বন্দ্ব বড় একটা দৃষ্টিগোচর হয় না। বহির্সংঘাতের আধিপত্যে কোনও চরিত্রই বিকাশশীল হয়ে উঠতে পারেনি। নাট্যকাহিনিতেও যথোপযুক্ত জটিলতা না থাকার কারণে নাটকটি দর্শকমহলে তদনুরূপ আগ্রহ ধরে রাখতে পারেনি। সমাজের নিচু তলার বাসিন্দাদের ছবি এই নাটকে অত্যন্ত জীবন্ত হলেও ভদ্রলোক শ্রেণীর চরিত্রগুলির আচরণ ও সংলাপ এখানে বড় কৃত্রিম। এছাড়াও ট্রাজেডি রচনায় যে সংযম ও বিচক্ষণতা প্রত্যাশিত, দীনবন্ধু তার মাত্রা ছাড়িয়ে গিয়ে আতিশায্যের আশ্রয় নিয়ে ফেলেন। ফলে নাটকের অনেক অংশই মেলোড্রামাটিক বা অতিনাটকীয়তার দোষে দুষ্ট হয়ে পড়ে। যার কারণে যথার্থ ট্র্যাজেডি হিসাবে গণ্য হওয়ার যোগ্যতা হারায় নীলদর্পণ। নীলদর্পণ হল চাষীদের ওপর অনাচার আর অত্যাচারের করুন কাহিনী কিন্তু নীলবিদ্রোহীদের সার্বিক সংগ্রাম, প্রতিরোধের কথা এই নাটকে অনুপস্থিত। এক বা দুইটি চরিত্র প্রতিবাদী হিসেবে অঙ্কিত হলেও তদানীন্তন ঘটে যাওয়া বাংলার ব্যাপক নীল বিদ্রোহের কথা এই নাটকে প্রতিফলিত হয়নি। এতদসত্বেও নীলদর্পণ একটি সার্থক নাটক ও নীলকরদের অত্যাচারের দলিল হিসেবে বাংলার জনমানসে পরিচিত।

চরিত্রসমূহ
----------

* গোলকচন্দ্র বসু, একজন সম্ভ্রান্ত লোক
* নবীন মাধব, গোলক বসুর বড় ছেলে
* বিন্দু মাধব, গোলক বসুর ছোট ছেলে
* সাধু চরণ, গোলকের প্রতিবেশী রাইয়ত
* রায় চরণ, সাধু চরণের ছোট ভাই
* গোপীনাথ, নীলকরের দেওয়ান
* তোরাপ, একজন প্রতিবাদী চরিত্র
* আই আই উড, প্রধান নীলকর
* পি পি রোগ, উডের ছেলে
* জমির পরিমাপকারী
* আমিন খালাসী, নীল সংগ্রাহক
* সাবিত্রী, গোলক বসুর স্ত্রী
* সৈরিন্দ্রী, নবীন মাধবের স্ত্রী
* সরলতা, বিন্দু মাধবের স্ত্রী
* রেবতী, সাধু চরণের স্ত্রী
* ক্ষেত্রমনি, সাধুচরণ ও রেবতীর মেয়ে
* আদুরি, গোলকের বাড়ির কাজের মেয়ে
* পদী ময়রানী, বিনোদনকারিনী
* রায় চরণ

তথ্যসূত্র
---------

আরও পড়ুন
---------

* দীনবন্ধু মিত্র: *Nil Durpan or the Indigo Planting Mirror*, মাইকেল মধুসূদন দত্ত কর্তৃক অনূদিত, সুধি প্রধান এবং সাইলেশ সেনগুপ্ত কর্তৃক সম্পাদিত (কলকাতা: পশ্চিমবঙ্গ নাট্য একাডেমী, ১৯৯৭)
* জিওফ্রে এ. ওড্ডি, অষ্টম অধ্যায়, The Aftermath: Nil Durpan, Trial and Imprisonment, *Missionaries, Rebellion and Proto-Nationalism: James Long of Bengal 1814–87* (লন্ডন: রুটলেজ, ১৯৯৯)
* চৌধুরী, নূরুল হোসেন। *লং, রেভারেন্ড জেমস*। বাংলাপিডিয়া।

বহিঃসংযোগ
---------


উইকিউক্তিতে ***নীলদর্পণ*** সম্পর্কিত উক্তির সংকলন রয়েছে।

| * দে
* স
বাংলা থিয়েটার |
| --- |
| বাংলাদেশ | 

|  |  |
| --- | --- |
| নাট্যগোষ্ঠী | 
* অনন্যা নাট্যগোষ্ঠী
* অনুশীলন নাট্যদল
* অবয়ব নাট্যদল
* অরিন্দম নাট্য সম্প্রদায়
* আরণ্যক নাট্যদল
* ঢাকা থিয়েটার
* ইলিশিয়াম থিয়েটার
* নাট্যকেন্দ্র
* পদাতিক নাট্য সংসদ
* বহুরূপী নাট্য সংস্থা
* নান্দীমুখ

 |
| নাট্যব্যক্তিত্ব | 
* আবদুল্লাহ আল মামুন
* আলী যাকের
* আসাদুজ্জামান নূর
* মামুনুর রশীদ
* মুনীর চৌধুরী
* নুরুল মোমেন
* সেলিম আল দীন
* মলয় ভৌমিক
* আবদুল্লাহ হেল মাহমুদ
* মান্নান হীরা
* ফয়েজ জহির

 |
| নাটক | 
* চে'র সাইকেল

 |
| প্রেক্ষাগৃহ | 
* গাইড হাউস মঞ্চ
* মহিলা সমিতি মঞ্চ

 |

 |
| ভারত | 

|  |  |
| --- | --- |
| নাট্যগোষ্ঠী | 
* অনীক থিয়েটার গ্রুপ
* বহুরূপী
* ব্রাত্যজন
* গণনাট্য
* কলকাতার গ্রুপ থিয়েটার
* ভারতীয় গণনাট্য সংঘ
* নান্দীকার
* নটধা
* নাট্যশালা
* পদাতিক নাট্য সংসদ
* পঞ্চম বৈদিক
* পূর্বপশ্চিম
* ঋত্বিক
* সংলাপ কলকাতা
* সংস্কৃতি
* সায়ক
* সৃজনসেনা
* সুন্দরম
* স্বপ্নফেরি
* স্বপ্নসন্ধানী
* থিয়েটার ফর্মেশন পরিবর্তক
* নাট্যকেন্দ্র
* অন্য থিয়েটার

 |
| নাট্যব্যক্তিত্ব | 

|  |  |
| --- | --- |
| প্রধান ব্যক্তিত্ব | 
* অজিত বন্দ্যোপাধ্যায়
* অরুণ মুখোপাধ্যায়
* বাদল সরকার
* বিভাস চক্রবর্তী
* বিজন ভট্টাচার্য
* ব্রাত্য বসু
* চন্দন সেন
* চিত্রা সেন
* দেবেশ চট্টোপাধ্যায়
* দেবশংকর হালদার
* গঙ্গাপদ বসু
* গিরিশচন্দ্র ঘোষ
* গৌতম হালদার
* কুমার রায়
* কৌশিক সেন
* খালেদ চৌধুরী
* মনোজ মিত্র
* মেঘনাদ ভট্টাচার্য
* মোহিত চট্টোপাধ্যায়
* রমাপ্রসাদ বণিক
* ঋত্বিক ঘটক
* রূদ্রপ্রসাদ সেনগুপ্ত
* শাঁওলি মিত্র
* সোহিনী সেনগুপ্ত
* শোভা সেন
* শম্ভু মিত্র
* সুমন মুখোপাধ্যায়
* স্বাতীলেখা সেনগুপ্ত
* তৃপ্তি মিত্র
* উৎপল দত্ত

 |
| অন্যান্য ব্যক্তিত্ব | 
* চূর্নি গাঙ্গুলি
* গেরাসিম স্তেপানোভিচ লেবেদেফ
* কৌশিক গাঙ্গুলি
* পরাণ বন্দ্যোপাধ্যায়
* রজতাভ দত্ত
* ঋদ্ধি সেন
* সুদীপ্ত চক্রবর্তী
* তনিমা সেন

 |

 |
| নাটক | 
* ব্যারিকেড
* বিলে
* বীরেশ্বর
* বীরপুরুষ
* বিসর্জন
* নবান্ন
* নীলদর্পণ
* পিংকি বুলি
* পশুখামার
* ব্যারিকেড
* ডাকঘর
* রক্তকরবী
* চন্দ্রগুপ্ত
* সাজাহান
* হাঁসখালির হাঁস
* টিনের তলোয়ার

 |
| প্রতিষ্ঠান | 
* পশ্চিমবঙ্গ নাট্য আকাদেমি
* পশ্চিমবঙ্গ যাত্রা আকাদেমি

 |
| প্রেক্ষাগৃহ | 
* অ্যাকাডেমি অফ ফাইন আর্টস
* গিরিশ মঞ্চ
* হিন্দু থিয়েটার
* মধুসূদন মঞ্চ
* মহাজাতি সদন
* মিনার্ভা থিয়েটার
* রবীন্দ্রসদন
* শিশির মঞ্চ
* সুজাতা সদন
* স্টার থিয়েটার

 |

 |